Lige som man troede, at tonen over for Carl Holsts brug af en offentligt ansat medarbejder ikke kunne skærpes mere, stiller en række partier i Regionsrådet sig nu bag Enhedslistens trussel om at politianmelde den tidligere regionsrådsformand, hvis han ikke lægger alt frem.

Carl Holst kom i sidste uge med en slags halv erkendelse, da han fortalte, at han var ked af, at han var kommet til at udtrykke sig på en måde, der kunne forstås sådan, at hans nuværende spindoktor i Forsvarsministeriet ikke havde været hans personlige assistent i Region Syddanmark.

Carl Holst mangler dog stadig at forklare, hvorfor Christian Ingemann stod som opretter af en række debatindlæg relateret til Carl Holsts valgkampagne, som blev sendt fra den daværende regionsrådsformands private mail carlholstkampagne@gmail.com.

Og den forklaring og alle kampagnemails skal gerne snart frem, hvis det står til en række partiet i Regionsrådet.

Enhedslisten sendte søndag aften en pressemeddelelse ud, hvor de truede med en politianmeldelse af Carl Holst, hvis han ikke sender oplysningerne videre til brug i Statsforvaltningens undersøgelse af sagen. Og den udmelding stiller både S, SF og DF sig nu bag.

- Hvis Carl Holst på nogen måde forsøger at holde noget skjult eller lægger sten i vejen for undersøgelsen, må vi ty til andre metoder. Så må vi have politiet på banen, siger næstformand for Regionsrådet, Poul-Erik Svendsen (S) og samme toner kommer fra Ida Damborg fra SF.

- Det er opstået store tvivl om, hvorvidt Carl Holst har rent mel i posen. Det er helt oplagt, at hvis der er ting, som Statsforvaltningen ikke får mulighed for at undersøge, så må politiet blive inddraget, siger hun.

De Konservatives Lasse Krull vil heller ikke afvise, at det kan blive nødvendigt at melde Carl Holst til politiet for at få alt frem i lyset.

- Vi vil ikke afvise en politianmeldelse på et senere tidspunkt, men vores klare opfordring til Carl Holst er at lægge alt frem nu. Hellere i dag end i morgen, siger han.